Omkring klokken 4 natten til onsdag stod det klart, at den kommende borgmester i Thisted hedder Niels Jørgen Pedersen (V). Det betyder et farvel til borgmester Ulla Vestergaard (S), der ellers har haft et strålende personligt valg med hele 3122 personlige stemmer. Niels Jørgen Pedersen og Venstre danner flertal sammen med Konservative, Nye Borgerlige og Dansk Folkeparti. Konservatives Jens Kristian Yde bliver viceborgmester. Fremgang til Konservative Konservative har haft et virkelig godt valg i Thisted. Partiet går frem med 877 stemmer eller 4,9 procentpoint sammenlignet med valget i 2017. Dermed cementerer partiet sin rolle som tredjestørste i kommunalbestyrelsen i Thisted og er kun overgået af Venstre og Socialdemokratiet. Socialdemokratiet og Venstre sikrede sig henholdsvis 34,8 procent og 22,8 procent af stemmerne. Omregnet til mandater betyder det, at både Venstre og Konservative går et mandat frem. De sidder nu på henholdsvis syv og seks mandater ud af de 27 mandater i kommunalbestyrelsen. Nye Borgerlige kommer ind med et mandat, mens DF mister to af tre mandater. Socialdemokratiet med borgmester Ulla Vestergaard i spidsen holder ved sine ni mandater, mens Alternativet trods stor uro landspolitisk holder ved sit ene mandat. Liberal Alliance mister sit ene mandat. Det samlede stemmetal lander på 23.946, hvilket er 1843 mindre end ved valget i 2017.

Referat:
Niels Jørgen Pedersen (V) bliver ny borgmester i Thisted Kommune. Stemmeprocenten lander på 69,38 procent.